দ্য গড অব স্মল থিংস
দ্য গড অব স্মল থিংস (ইংরেজি: The God of Small Things, অনুবাদ 'ছোট বিষয়ের ঈশ্বর') অরুন্ধতী রায় রচিত পারিবারিক নাট্যধর্মী উপন্যাস। এতে জমজ ভাইবোনের শৈশবের অভিজ্ঞতা বর্ণিত হয়েছে "প্রেমের আইন" তথা "কাকে ভালোবাসবে, এবং কতটুকু" এই নিয়েই জীবন বিপন্ন হয়েছে। কীভাবে ছোট বিষয় মানুষের আচরণ ও তাদের জীবনকে প্রভাবিত করে তা এই বইটিতে বর্ণিত হয়েছে। এছাড়া বইটিতে ভারতে বিদ্যমান প্রধানতম বৈষম্য তথা বর্ণবাদ নিয়ে বক্রাঘাত করা হয়েছে। এটি ১৯৯৭ সালে বুকার পুরস্কার অর্জন করে। দ্য গড অব স্মল থিংস রায়ের প্রথম উপন্যাস এবং বিশ বছর পর ২০১৭ সালে দ্য মিনিস্ট্রি অব আটমোস্ট হ্যাপিনেস প্রকাশের পূর্ব পর্যন্ত একমাত্র উপন্যাস। তিনি ১৯৯২ সালে দ্য গড অব স্মল থিংস-এর পাণ্ডুলিপি রচনা শুরু করেন এবং চার বছর পর ১৯৯৬ সালে তা সম্পন্ন করেন। এটি এর পরের বছর প্রকাশিত হয়। হার্পারকলিন্সের সম্পাদক পঙ্কজ মিশ্র প্রথম গল্পটির সম্ভাবনা বুঝতে পারেন, তিনি তিনটি ব্রিটিশ প্রকাশনীর নিকট এটি প্রেরণ করেন। রায় অগ্রীম £৫০০,০০০ লাভ করেন এবং ২১টি দেশে বইটির স্বত্ব বিক্রি করা হয়।